
Z A P I S N I K
o radu 8. sjednice Gradskog vijeća Grada Omiša
održane 28. travnja 2026. godine u Omišu, Federika Benkovića 1

Započeto u 17.00  sati.
Vrši se tonski zapis tijeka sjednice.
Zapisnik se sačinjava na temelju tonskog zapisa.
Voditeljica zapisnika: Ružica Jerčić

NAZOČNI ČLANOVI VIJEĆA:
1. Karlo Vukasović, bacc.oec.
2. Miljenko Vukasović, mag.iur.
3. Ante Bulić, dipl.ing.kem.teh.
4. Nikola Tijardović, bacc.fizio.
5. [bookmark: _Hlk214870520]Teo Bulić 
6. Tihana Barišić Marunčić, dr.med.
7. [bookmark: _Hlk214872496]Ivan Bogdanović, mag.hist.et.phil.
8. Dunja Kadrić, univ.mag.oec.
9. Dominik Grebenar
10. Filomena Božić, mag.ing.aedif.
11. Roko  Guzić (od t.7.)
12. Neda Perišić, univ.bacc.ing.comp.
13. Denis Dujmović, ing.
14. Kažimir Tomasović, dr.med.vet. 
15. Ante Lelas, mag.ing.el.

OSTALI NAZOČNI:
1. Zvonko Močić, dr.med. gradonačelnik
2. Ivan Pivčević, zamjenik gradonačelnika
3. Lidija Pavković, dipl.iur., pročelnica Ureda gradonačelnika
4. Stipe Žuljević - Mikas, dipl.ing, pročelnik komunalnog odjela
5. Katarina Pupačić, dipl.oec. pročelnica UO za gospodarstvo i društvene djelatnosti
6. Mate Sovulj, dipl.ing., upravitelj Vlastitog pogona
7. Anamarija Juričević, dipl.oec. voditeljica odsjeka za proračun i računovodstvo
8. Zora Lelas - Ković, voditeljica odsjeka za javnu nabavu  i naknade

9. Ruža Jolić, voditeljica odjeka za imovinsko pravne poslove
10. Zorica Terzić, voditeljica odsjeka za upravljanje javnim površinama i redarstvo
11. Mate Ribičić, voditelj odsjeka za prostorno planiranje, pomorsko dobro i zaštitu okoliša
Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.
Predsjedavatelj je predložio dnevni red kao u dostavljenim materijalima (uz napomenu da se točka 14. i 22. skidaju sa dnevnog reda današnje sjednice) te je nakon glasovanja utvrđeno da je jednoglasno sa 14 glasova ZA usvojen slijedeći

d n e v n i  r e d

1. Usvajanje zapisnika o radu 7.  sjednice Gradskog vijeća Grada Omiša
2. Vijećnički upiti
3. Prijedlog Godišnjeg izvještaja o izvršenju Proračuna Grada Omiša za 2025. godinu
4. Prijedlog Odluke o raspodjeli rezultata za 2025. godinu
5. Prijedlog II. Izmjene i dopune Proračuna Grada Omiša za 2026. godinu 
6. Prijedlog Odluke o izmjeni i dopuni Odluke o izvršavanju Proračuna Grada Omiša za 2026. godinu
7. Razmatranje stanja sigurnosti u prometu na području Grada Omiša
8. Prijedlog Odluke o sklapanja Dodatka br.5.  Ugovora o zakupu kampa na predjelu Ribnjak u Omišu radi usklađenja oblika i površine kampa sa Izmjenama i dopunama UPU Ribnjak
9. Prezentacija projektne ideje RUDAN d.o.o. za razvoj kampa na predjelu Ribnjak / zona sa 5 zvjezdica
10. Izvješće o ostvarenju Programa održavanja komunalne infrastrukture za 2025. godinu
11. Izvješće o ostvarenju Programa građenja komunalne infrastrukture za 2025. godinu
12. Prijedlog Izmjena i dopuna Programa održavanja komunalne infrastrukture Grada Omiša za 2026.
13. Prijedlog Izmjena i dopuna Programa građenja komunalne infrastrukture Grada Omiša za 2026.
14. Prijedlog Odluke o dopuni Odluke o komunalnoj infrastrukturi i njenom pravnom statusu
15. Prijedlozi Odluka o odabiru najpovoljnijih ponuditelja za dodjelu dozvola za rad na pomorskom dobru (x11)
16. Prijedlog Odluke o uređenju prometa na raskrižju Ž6169 i L67129 u naselju Kostanje
17. Prijedlog Odluke o uređenju prometa na lokalnoj cesti oznake LC67115 (Dubrava-Gata)
18. Prijedlog Odluke o ispravci pogreške u Odluci o  privremenoj zabrani izvođenja 
      građevinskih radova na području Grada Omiša za 2026. godinu
19. Izvješće o radu i financijskom poslovanju Centra za kulturu Omiš za 2025.g.
20. Izvješće o radu i financijskom poslovanju Gradske knjižnice Omiš za 2025.g.
21. Izvješće o radu i financijskom poslovanju Gradskog muzeja Omiš za 2025.g.
22. Prijedlozi Odluka o davanju prethodne suglasnosti na dopunu Pravilnika o unutarnjem ustrojstvu i načinu rada javne ustanove Gradski muzej Omiš
23. Izvješće o radu i financijskom poslovanju Dječjeg vrtića Omiš
24. Prijedlog Odluke o načinu ostvarivanja prednosti pri upisu djece u Dječji vrtić Omiš
25. Prijedlog Pravila o načinu i uvjetima sudjelovanja roditelja u cijeni programa dječjih vrtića i jaslica
26. Prijedlog suglasnosti na Pravilnik o upisu i mjerilima upisa djece u Dječji vrtić Omiš
27. Izvješće o radu i financijskom poslovanju Festivala dalmatinskih klapa Omiš
28. Izvješće o radu i financijskom poslovanju Osnovne glazbene škole Lovro pl. Matačić Omiš
29. Prijedlog Odluke o davanju prethodne suglasnosti na Odluku o iznosu participacije i cijeni obrazovanja za školsku godinu 2026./2027. Osnovne škole Lovro pl. Matačić Omiš
30. Odluka o davanju prethodne suglasnosti na Odluku o iznosu participacije za 1. i 2. godinu predškolskog programa za 2026./2027.godinu  Osnovne škole Lovro pl. Matačić Omiš
31. Prijedlog Općih uvjeta ugovora o korištenju javnih parkirališta s naplatom
32. Prijedlog Odluke o parkirnim zonama i vremenskom ograničenju trajanja parkiranja, visini naknade za parkiranje i vremenu naplate na javnim parkiralištima Grada Omiša
33. Prijedlozi  za dodjelu javnih priznanja Grada Omiša za 2025. godinu
1. Nagrada Grada Omiša za životno djelo Vinku Gali 
1. Nagrada Grada Omiša za životno djelo Jozi Novakoviću Bepu
1. Osobna nagrada Grada Omiša Josipu Tafri
1. Skupna nagrada Grada Omiša Košarkaškom klubu Omiš - Čagalj tours 
1. Plaketa Grada Omiša Stipi Božinoviću Mađoru 
1. Plaketa Grada Omiša Veljku Kusanoviću 
1. Plaketa Grada Omiša Jagodi Gojsalić 
1. Plaketa Grada Omiša Dosi Beović 
1. Plaketa Grada Omiša Radnoj skupini Festivala dalmatinskih klapa Omiš
34. Prijedlog za imenovanje suca porotnika Općinskog suda u Splitu

Ad 1/
USVAJANJE ZAPISNIKA O RADU 7. SJEDNICE GRADSKOG VIJEĆA GRADA OMIŠA

Na tekst Zapisnika o radu 7. sjednice Gradskog vijeća nije bilo primjedbi. 
Predsjedavatelj je nacrt Zapisnika dao na glasovanje potom je utvrđeno da je jednoglasno sa 14 glasova ZA usvojen Zapisnik o radu 7. sjednice Gradskog vijeća Grada Omiša.

Ad 2/
VIJEĆNIČKI UPITI

Dunja Kadrić – ima primjedbu na broj točaka današnjeg dnevnog reda jer uz najbolju volju ovoliku količinu materijala nije moguće kvalitetno proučiti. Mišljenja da bi bilo dobro ići do maksimalno 20 točaka dnevnog reda.

Karlo Vukasović – prihvaća ovu primjedbu, u buduće se neće to ponavljati.

Dunja Kadrić – je li odrađen razgovor s prijevoznikom Čagalj vezano za autobusnu liniju Omiš-Pisak -Dubci, radi preklapanja linija, a i radi kvalitetne pripreme linija za turističku sezonu.
Nadolazeće je svjetsko prvenstvo pa pita hoće li ugostiteljski objekti dobiti mogućnost produljeno rada za vrijeme trajanja prvenstva?

Ivan Pivčević – sa  prijevoznikom Čagalj još tražimo idealne kombinacije linija odnosno polazaka, još ih nismo do kraja definirali niti službeno izašli s objavom  voznog reda.

Katarina Pupačić – do kraja tjedna ćemo objaviti javno savjetovanje vezano za autobusne linije i sve bi trebalo biti definirano do slijedeće sjednice Gradskog vijeća.
Što se tiče rada ugostiteljskih objekata Grad Omiš je i do sada davao dozvole za produženje rada naravno u kladu sa Zakonom. Mi bismo mogli proglasiti svjetsko prvenstvo događajem od važnosti pa za kompletno razdoblje produžiti radno vrijeme.

Teo Bulić – nerazvrstane ceste – ima informaciju da se Grad knjiži na cijele č.z. na kojima su proglašene nerazvrstane ceste što kasnije stvara probleme stvarnim vlasnicima tih čestica, odnosno parcela. Pitanje je li to zaista tako, odnosno kako se provodi uknjižba nerazvrstanih cesta i kako zaštiti stvarne vlasnike zemljišta? – moli pisani odgovor.

Ivan Pivčević- zakon o nerazvrstanim cestama iz 2011.g. dopušta JLS da se knjiže na postojeće prometnice, nerazvrstane ceste, a  uvjet je minimalna širina od 3 metra. Zadnje dvije godine sud upućuje Gradove i Općine na pokretanje geodetskih elaborata, da evidentiraju cestu u čestici obuhvata koji se stvarno koristi tako da nema opterećenja za vlasnike. Neće se Grad za primjerice 100m2 nerazvrstane ceste uknjižiti na cijelu česticu zemlje.

Kažimir Tomasović – Peovica – glasali su za povećanje cijene usluge ponajviše radi povećanja plaće radnicima, nisu potpisivali peticiju protiv povećanja cijene no postavlja slijedeće pitanje (pisani odgovor od Peovice):

1. Koliko je radnika bilo zaposleno u Peovici d.o.o.?
2. Koliko radnika je  bilo zaposleno na neodređeno radno vrijeme, a koliko na određeno   
    radno vrijeme tijekom cijele kalendarske godine?
3. Koliko radnika je bilo na bolovanju i ukupno trajanje bolovanja?
4. Koliko radnika je bilo zaposleno na sezonskim poslovima tijekom turističke sezone?
5. Koliko radnika radi u upravi društva i na općim poslovima (uprava društva, kadrovski
    poslovi, računovodstvo i dr.). koji nisu povezani s osnovnom djelatnosti – pometanje 
    javnih površina, zelene površine, čišćenje plaža, prikupljanje i odvoz komunalnog otpada, 
    održavanja groblja i asistencija pri ukopu, javni WC, upravljanje lukama?
6. Koliko radnika ima na poslovima pometanja javnih površina?
7. Koliko radnika radi na poslovima održavanja zelenih površina i u hortikulturnom uređenju 
    gradskih površina?
8. Koliko radnika radi na čišćenju plaža?
9. Koliko radnika radi na prikupljanju i odvozu komunalnog otpada?
10. Koliko radnika radi na održavanju groblja i asistenciji pri ukopu?
11. Koliko radnika radi na održavanju javnog WC-a i uslugama vezanim uz korištenje tržnice?
12. Trajanje tjednog radnog vremena za sva navedena radna mjesta prema sistematizaciji i organizaciji poslova s gornjeg popisa?
Sve informacije se odnose na 2025. godinu

Zašto tvrtka SJEME po našem gradu sadi stabla, bilje, a imamo Peovicu i  140.000€ u proračunu za tu namjenu.?
Traže tematsku sjednicu po pitanju Peovice.

Lovački savez SDŽ-a, Lovačka udruga Jedinstvo – pitaju zašto im na upit protokoliran 31.10.2024. g. i 11.3.2025. nitko ništa nije odgovorio? Oni od Grada traže prostor za svoje djelovanje, oni bi pratili zarazne bolesti, sve što se dešava u prirodi (znamo što se dešava sa svinjskom kugom, bjesnoćom i sl.).
Moli da ljudi zaposleni u gradskim službama odgovore na upite građana koji su uredno protokolirani.

Karlo Vukasović – što se tiče sazivanja tematske sjednice, procedura je jasna, potreban je potpis trećine vijećnika.

Ivan Pivčević – zadnja 3 mjeseca uređujemo dvije zelene površine gdje se sade nova stabla i postavlja se sustav navodnjavanja (novi parking preko puta policije i površina oko rotora).
Peovica je za održavanje zelenih površina, oni nemaju ni ljude ni opremu za ovo što sada rade druge tvrtke (mali bager i sl.).

Denis Dujmović – sastavio je dopis vezano za D70, pozvao je na politički koncenzus da ujedinjeno nastupimo prema višim tijelima (Hrvatskim cestama, Županu) u jednom od ponuđenih modela. Smatra to prevažnim pitanjem i da se s tim problemima moramo uhvatiti u koštac.

Gradonačelnik – dopis je kvalitetan, mi ga podržavamo i imati ćemo raspravu vrlo brzo.

Karlo Vukasović – također je za da stavimo to kao točku dnevnog reda na kojoj ćemo se svi izjasniti i iznijeti zajednički stav Gradskog vijeća.

Denis Dujmović – Poslovnik o radu Gradskog vijeća nalaže da se vijećniku u primjerenom roku odgovori na postavljena pitanja. Često doživljava da pitanja mora ponavljati, tražiti a odgovore ne dobiva. Onaj kome je pitanje postavljeno taj treba i odgovoriti, ne zna ima li taj netko tko ne odgovori po Poslovniku i neku sankciju za to?

Lidija Pavković – sve upite vijećnika služba prosljeđuje onome tko treba odgovoriti (odnosno na koga je upit i naslovljen). Mi nismo odgovorni za to jesu li oni odgovorili ili ne, u Poslovniku nema propisane kazne za to, ali se svakako može postaviti pitanje odgovornosti za povredu neke radne obaveze.

Tihana Barišić Marunčić – na točci povećanja cijena usluge Peovici bili smo protiv, što ne znači da smo bili protiv povećanja plaće djelatnicima. Naš klub vijećnika je apsolutno ZA povećanje plaća djelatnicima, ali ne povećanje cijene usluge u iznosu od 35% jer smatramo da je to vrlo nezgodan udar na džepove građana.
Priča se da bi u Zakučcu trebao biti neki veliki trgovački centar, ima li šta od toga, smatra da bi to bilo odlično i svakako bi doprinjelo razvoju grada.

Gradonačelnik – postoji privatna inicijativa za to, no investitor mora ispuniti sve zakonske obaveze,… Inicijativa je zdrava, no ima tu još puno toga za poraditi.

Karlo Vukasović – vrlo je moguće da će ta inicijativa biti prezentirana ja jednoj od sjednica Gradskog vijeća.

Miljenko Vukasović – na terenu se vidi da su radovi na mostu pri kraju, zna li se točan datum do kada to mora biti gotovo?

Gradonačelnik – dobili smo uvjeravanja da će to biti gotovo do 1.6.2026.a most će dvotračno biti otvoren odmah iza 1.5.2026. što je dobar znak da ukupni radovi neće kasniti.
Prije prelaska na slijedeću točku dnevnog reda želi izvijestiti Gradsko vijeće o zajedničkom financiranju ceste u Tugarima. Država je garantirala da ćemo dobiti kanalizaciju, rasvjetu i prometnicu s nogostupom. Radilo se o iznosu od cca 15 milijuna€, no financiranje od strane Države je malo zapelo i oni su uplatili 10 milijuna€ i to samo za cestu. Ostatak za cestu (3,5 milijuna€) će dati Županija, no na Grad je pao teret financiranja kanalizacije i javne rasvjete u iznosu od 2,2 milijuna €. Bilo bi apsurdno sada propustiti priliku za izgraditi kanalizaciju i postaviti javnu rasvjetu, kočiti cijeli projekt… Od nas se zahtjeva, odnosno od gradonačelnika da pristane na financiranje kanalizacije i rasvjete. Budući da ovu stavku nemamo u proračunu, a ne želimo biti kočnica ovako važnom projektu, najvjerojatnije će pristati na ovaj prijedlog pa će na slijedećoj sjednici vjerojatno biti još jedan rebalans po ovom pitanju.
Stavka neće biti velika jer se u ovoj godini neće puno raditi na ovom našem segmentu.
Želio je da Gradsko vijeće zna o čemu se radi. Mi ćemo se obratiti i Hrvatskim vodama, Županiji, inzistirati da i oni sudjeluju u sufinanciranju.

Dunja Kadrić – slaže se izlaganjem gradonačelnika no pitanje je zašto Vodovod Omiš nije aplicirao u ni jednom trenutku na sredstva iz aglomeracije jer je Omiš jedini od svih mjesta koji nije dobio sredstva.

Gradonačelnik – on je to pitanje postavio Vodovodu, oni su uspjeli dobiti sredstva za projektnu dokumentaciju, te ishodili građevinsku dozvolu, a za izgradnju nisu dobili sredstva.

Karlo Vukasović – direktor Vodovoda je pozvan na svaku sjednicu Gradskog vijeća, no rekao je da je dolaziti na sjenice „relikt prošlih vremena“.

Denis Dujmović – on kao vijećnik gubi svrhu svoga djelovanja ako se postavljena vijećnička pitanja ignoriraju i to od javne tvrtke. 
Što se tiče gužve u prometu prema Splitu (preko Tugara), problem je semafor kraj pekare i treba vidjeti sa susjednim gradonačelnicima kako taj problem riješiti.

Lidija Pavković- sva pitanja su službeno dostavljena, odnosno proslijeđena Vodovodu Omiš.

Neda Perišić – što se tiče neodgovaranja na vijećničke upite (koje je totalno nedopustivo), možda bi u protokolu trebalo sastaviti listu onih koji nisu odgovorili i na početku svake sjednice pročitati o kome se radi.

Ad 3/
PRIJEDLOG GODIŠNJEG IZVJEŠTAJA
 O IZVRŠENJU PRORAČUNA GRADA OMIŠA ZA 2025. GODINU

Gradonačelnik je dostavio prijedlog Godišnjeg izvještaja o izvršenju proračuna Grada Omiša za 2025. godinu te predložio Gradskom vijeću njegovo donošenje.
Pisani materijal uz ovu točku dostavljan je svim članovima Vijeća.
Anamarija Juričević, voditeljica odjeka za proračun i računovodstvo izvijestila je u ovom predmetu.
U otvorenoj raspravu sudjelovali su:

Nikola Tijardović – kakva je situacija sa poslovnim prostorom (ex Splitska banka) u zgradi gradske uprave?

Gradonačelnik – mi smo dobili sudski spor koji se vodio, no još nismo u posjedu prostora. Postoje dvije opcije ili da nas  Splitska banka isplati (što su oni voljni učiniti) ili da nam se prostor vrati u vlasništvo (na čemu mi inzistiramo). Tražili svo od Države povrat cijele zgrade, no za sada nismo baš u povoljnoj situaciji što se toga tiče. Vidjeti ćemo u kojem će se pravcu cijela situacija odvijati.

Dunja Kadrić – ranije je rečeno da je plan da bi se zgrada gradske uprave prodala i napravila nova zgrada na Priku, no možda bi Država bila spremnija dati tu zgradu Gradu kada bi Grad imao primjerice projekt  Muzeja klapa, nacionalnog blaga…?
Povlačenje sredstava iz EU fondova? – ako izuzmemo dječje vrtiće i biciklističke staze vrlo mali iznos ostaje – na tome bi trebalo poraditi. Treba razmotriti osnivanje zasebnog odjela za EU fondove.

Karlo Vukasović – to je jedan od razloga što smo povukli točku digitalizacije muzejske građe jer smatramo da se za taj posao trebaju povući EU sredstva.

Gradonačelnik – mi smo povrat zatražili, Država se nije spremna odreći te vrijedne nekretnine, no od toga nećemo odustati pa ćemo vidjeti koji će biti krajnji rezultat.

Kažimir Tomasović – kredit za javnu rasvjetu, što smo sa tim sredstvima učinili, kupuju li se solarna rasvjetna tijela ili?

Gradonačelnik – kredit je utrošen na zamjenu klasične rasvjete sa led rasvjetom.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14 glasova ZA prihvaćen

Godišnji izvještaj
o izvršenju proračuna Grada Omiša za 2025. godinu
sa tekstom kao u prilogu ovog zapisnika oznake KLASA:400-02/26-01/05, URBROJ:2181-7-03-01/1-26-1.

Ad 4/
PRIJEDLOG ODLUKE O RASPODJELI REZULTATA ZA 2025.G.

Gradonačelnik je dostavio prijedlog Odluke o raspodjeli rezultata za 2025. godinu te predložio Gradskom vijeću njezino donošenje.
Pisani materijal uz ovu točku dostavljen je svim članovima Vijeća.
Anamarija Juričević, voditeljica za proračun i računovodstvo odsjeka izvijestila je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14  glasova ZA donijeta 

O  D L U K A  o 
raspodjeli rezultata za 2025.godinu
sa tekstom kao u prilogu ovog zapisnika oznake KLASA:400-01/26-01/02, URBROJ:2181-7-03-01/1-26-1.

Ad 5/
PRIJEDLOG II IZMJENE I DOPUNE PRORAČUNA GRADA OMIŠA ZA 2026. GODINU 

Gradonačelnik je dostavio prijedlog II Izmjene i dopune proračuna Grada Omiša za 2026. godinu te predložio Gradskom vijeću njihovo donošenje.
Pisani materijal uz ovu točku dostavljen je svim članovima vijeća.
Anamarija Juričević, voditeljica odsjeka za proračun i računovodstvo izvijestila je u ovom predmetu.
U otvorenoj raspravi sudjelovali su:

Denis Dujmović – vodoopskrba i odvodnja je predviđena sa 20.000€ i tu bi stavku trebalo podignuti?

Gradonačelnik – da, to mora biti i u projekcijama za 2027., 2028. i 2029.g. jer je ta stavka premala (kanalizacija Tugare), tražimo zakonski okvir kako to riješiti.

Neda Perišić – jesmo li sa ovim rebalansom  pokrili sve što se tiče besplatnih vrtića za obitelji sa troje i više djece?

Katarina Pupačić – mi ćemo krenuti u provedbu mjere , na anketu provedenu u dječjem vrtiću odazvalo 106 roditelja što sigurno nije konačan broj roditelja koji ostvaruju pravo.
Odlukom gradonačelnika ćemo roditeljima vratiti sredstva od 1.1. do 30.4.2026. i pretpostavka je da će se tu svi roditelji koji imaju prvo na povrat sredstava javiti. Tada ćemo imati konačan i točan broj djece koja ostvaruju pravo na besplatan vrtić. U ovoj godini će sve biti riješeno vezano za mjeru besplatnog vrtića.

Nakon zaključenja rasprave predsjedavatelj je prijedlog dao na glasovanje potom je utvrđeno da su jednoglasno sa 14 glasova ZA donijete

II Izmjene i dopune proračuna Grada Omiša za 2026. godinu
sa tekstom kao u prilogu ovog zapisnika oznake KLASA:400-01/26-01/03, URBROJ:2181-7-03/01/1-26-1.

Ad 6/
PRIJEDLOG ODLUKE O IZMJENI I DOPUNI ODLUKE 
O IZVRŠAVANJU PRORAČUNA GRADA OMIŠA ZA 2026. GODINU

Gradonačelnik je dostavio prijedlog Odluke o izmjeni i dopuni Odluke o izvršavanju proračuna grada Omiša za 2026. godinu te predložio Gradskom vijeću njezino donošenje.
Pisani materijal uz ovu točku dostavljen je svim članovima Vijeća.
Anamarija Juričević, voditeljica odsjeka za proračun i računovodstvo izvijestila je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14 glasova ZA donijeta
O D L U K  A
o izmjeni i dopuni Odluke o izvršavanju proračuna Grada Omiša za 2026. godinu
sa tekstom kao u prilogu ovog zapisnika oznake KLASA:400-01/26-01/04, URBROJ:2181-7-03/01/1-26-1.
Ad 7/
RAZMATARANJE STANJA SIGURNOSTI U PROMETU NA PODRUČJU GRADA OMIŠA

Vijećnik Dominik Grebenar izvijestio je u ovom predmetu na način da je upoznao Gradsko vijeće sa tanjem sigurnosti u prometu na području Grada Omiša.
Ukazao je na prometovanje motociklista, naročito mlađe populacije (17 – 20 godina).
Posebice se vidi problem na Dubcima gdje se gotovo svaki vikend održavaju neki skupovi motociklista (praktički djece) koja „luduju“ na tim motociklima, sve se to snima, a rezultat je na žalost (kakav je bio na Uskrsni ponedjeljak) pogibeljan.
Smatra da mi kao društvo moramo nešto učiniti po ovom pitanju i spriječiti da nam djeca ginu zbog neodgovornog ponašanja.

Načelnik policijske postaje Omiš,  Ivica Puljak – vrlo važno je istaknuti činjenicu visine kazne za prekršitelje koja je preniska, no do kraja godine bi se to trebalo promijeniti gdje bi se izmjenom Zakona o sigurnosti na cestama te kazne značajno postrožile.
Policija je dala maksimum svojih resursa u sprječavanju bilo kakvih devijantnih ponašanja u cestovnom prometu. Podaci za prva tri mjeseca su slijedeći: 
· 2168 prometnih prekršaja (lani u istom periodu 1839)
· alkoholizirani i osobe koje su konzumirale druge opijate - 106 oduzetih vozačkih dozvola (lani 83)
· prekršaji prekoračenja brzine 716 kazni, 
· korištenje mobitela u vožnji 82 osobe
· nekorištenje sigurnosnog  pojasa- 240 osoba.
To su prekršaji koji odvraćaju pozornost vozača i mogu direktno utjecati na sigurnost prometa.
Vijeće za prevenciju kriminaliteta Grada Omiša je hvale vrijedna aktivnost gdje je i policija partner te potiče i gradske vijećnike da budu nosioci inicijativa i dati ih na razmatranje.
Grad Omiš ima 7 postavljenih kamera  i to bilo dobro koristiti i za područje Dubaca i  na taj način doskočiti spomenutom problemu. Kada se budu postavljale nove kamere treba obratiti pozornost na tehničke karakteristike uređaja koji bi odmah mogli prepoznati prekršitelja da bi policija mogla reagirati u najkraćem mogućem roku.
Jedinica prometne mladeži je također puno pomogla (u suradnji sa policijskim službenicima) na poboljšanju protočnosti prometa kroz grad. Svi moramo biti proaktivni u odnosu na problem, brzo uočavanje problema vrlo je bitno u učinkovitosti rješavanja. 
Suradnja sa ostalim žurnim službama je izuzetno dobra i kvalitetna što se vidjelo i lani prilikom velikog požara na području Piska kao i Dugog Rata. Bilo je na žalost i nekih propusta, o njima treba razgovarati i budućnosti ih prevenirati. Svi trebamo udružiti snage na prevenciji i poboljšanju sigurnosti u prometu.

Moto klub Omiški gusar – Zvonimir Kujundžić – motori su sve dostupniji i mladi bez ikakve edukacije kada navrše 18 godina ga kupe i tada nastaje problem. 
Mišljenja su da je mlade potrebno educirati u sigurnim uvjetima, na poligonu… kao što se i svaki drugi sport trenira. 
Postoji velika razlika između motociklista i bajkera, odnosno nije svatko tko posjeduje motor ujedno i bajker.

Mislav Kuzmić – želi naglasiti potrebu za kontinuiranim učenjem o ponašanju u prometu, refleksi.. Za to nam fali poligon, mi smo spremni raditi sa mladima i tako povećati sigurnost u prometu.
U otvorenoj raspravi sudjelovali su:

Kažimir Tomasović – postoji li poligon na vagi u Gatima?

Roko Guzić – taj prostor je u užasnom stanju, no sigurno se vrlo lako (uz manja ulaganja)  može osposobiti.

Denis Dujmović – ispravljanjem „S“ krivine stvoriti će veliki pravac i trebalo bi preventivno  nešto učiniti (na početku nove luke) odnosno postaviti kameru (kao i znakovi „kontrola brzine“) kako bi se mogli sankcionirati prekršitelji zakona.

Teo Bulić – u Tugarima ima 25 ležećih policajaca i pitanje je koliko imaju efekta. Apelira na postavljanje kamera kao bolje rješenje.

Dominik Grebenar -  na žalost mladim vozačima motocikla ništa ne znači kamera pogotovo ako skinu tablice… Prije nekoliko godina smo imali i ubojstvo sa motocikla skinutih tablica.

Neda Perišić – ima informacije da se sada i na šetnici put Duća  pojavljuju motociklisti koji bježe policiji, sada se ta šetnica spaja i sa našim područjem.. 
Ima li policija neke savjete kako bi to mogli dodatno zaštiti….

Ivica Puljak – svi prekršaji su propisani zakonom i policija ih sankcionira, teško je sve ograditi, zagraditi, postaviti prepreke… Mi možemo biti zadovoljni jer živimo u sigurnom području.

Nakon zaključenja rasprave predsjedavatelj je prijedlog dao na glasovanje potom je zaključeno da je jednoglasno sa 15 glasova ZA donijet 

Z A K LJ U Č A K

Gradsko vijeće Grada Omiša razmotrilo je stanje sigurnosti u prometu na području grada Omiša te izražava zabrinutost zbog učestalih prometnih nesreća osobito onih u kojima sudjeluju motociklisti. 
Gradsko vijeće upućuje apel svim sudionicima u prometu na odgovorno i savjesno ponašanje, uz poštivanje prometnih  propisa i uvažavanje drugih sudionika u prometu.
Pozivaju se nadležne institucije, osobito policija i upravitelji cesta da, nastave i pojačaju aktivnosti  usmjerene na povećanje sigurnosti u prometu.
Grad Omiš će, u okviru svojih nadležnosti, razmotriti dodatne infrastrukturne i preventivne mjere u cilju povećanja sigurnosti svih sudionika u prometu.

Ad 8/
PRIJEDLOG ODLUKE O SKLAPANJU DODATKA BR. 5. UGOVORA O ZAKUPU KAMPA NA PREDJELU RIBNJAK U OMIŠU RADI USKLAĐENJA OBLIKA I POVRŠINE KAMPA 
SA IZMJENAMA I DOPUNAMA UPU RIBNJAK

Gradonačelnik je dostavio prijedlog Odluke o sklapanju dodatka br. 5. Ugovora o zakupu kampa na predjelu Ribnjak u Omišu radi usklađenja oblika i površine kampa sa izmjenama i dopunama UPU Ribnjak te predložio Gradskom vijeću njegovo donošenje.
Pisani materijal uz ovu točku dostavljen je svim članovima Vijeća.
Zora Lelas - Ković, voditeljica odjeka za javnu nabavu i naknade, izvijestila je u ovom predmetu.
U otvorenoj raspravi sudjelovali su:

Denis Dujmović – klub vijećnika HSP-a je UPU Ribnjak prihvatio radi izgradnje osnovne škole.
Autobusni kolodvor je trebao biti kod potoka Vrilo, zatim je prebačen na česticu 25…
Nije protiv razvoja grada u turističkom smislu no smatra da je nedopustivo da Grad Omiš nema kolodvor na području Prika jer područje Vrisovaca za kolodvor nije adekvatan.
Bili bi za Ugovor o privremenom korištenju dok se ne iskristalizira stanje s kolodvorom, a za ovaj prijedlog će biti protiv.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 13 glasova ZA i 2 glasa PROTIV donijeta 

O D L U K A
o sklapanju dodatka br. 5 ugovora o zakupu kampa na predjelu Ribnjak u Omišu radi usklađenja oblika i površine kampa sa izmjenama i dopunama UPU Ribnjak
sa tekstom kao u prilogu ovog zapisnika oznake KLASA:372-01/22-01/09, URBROJ:2181/7-05-26-42.

Ad 9/
PREZENTACIJA PROJEKTNE IDEJE RUDAN D.O.O. 
ZA RAZVOJ KAMPA NA PREDJELU RIBNJAK/ ZONA SA 5 ZVJEZDICA

Predstavnik tvrtke RUDAN D.O.O. ŽMINJ prezentirao je projektnu ideju za razvoj kampa na predjelu Ribnjak/ zona sa 5 zvjezdica Gradskom vijeću Grada Omiša te istaknuo slijedeće:

Predstavnik zakupnika kampa na predjelu Ribnjak RUDAN D.O.O. gospodin Goran Fabris je
na 24. sjednici Gradskog vijeća održanoj 18.12.2023. godine, predstavio koncept ulaganja u kamp ulaganje kojim će se postići kategorizacija „kampa pet zvjezdica“, o čemu je donesen Zaključak kojim je koncept prihvaćen.
Zakupnik RUDAN d.o.o. je na današnjoj sjednici vijećnicima u ovom sazivu Gradskog vijeća prezentirao navedeni koncept sa naglaskom na već realizirano i plan daljnjih ulaganja temeljem kojih bi se u srpnju 2026. godine dostigla kategorizacija 4 (četiri) zvjezdice, a daljnja ulaganja bi se izvršila u rokovima dogovorenim u aneksu Ugovora o zakupu sklopljenog na temelju prihvaćenog plana ulaganja.
Osim prezentacije ulaganja u auto kamp na predjelu Ribnjak, predstavnik zakupnika RUDAN d.o.o. izložio je i ideju uređenja zone na Ribnjaku, koja obuhvaća prostor između obale rijeke Cetine i auto kampa kao „zonu 5 zvjezdica“ ( budući hotel, javna površina ispred hotela, plaža i šetnica). 
Nakon prezentacije otvorena je rasprava u kojoj su vijećnici postavljali pitanja vezano za prezentirano ulaganje u kamp i pozdravili ideju uređenja kampa u kamp sa 5 zvjezdica.

Ad 23/
IZVJEŠĆE O RADU I FINANCIJSKOM POSLOVANJU DJEČJEG VRTIĆA OMIŠ

Gradonačelnik je dostavio Izvješće o radu i financijskom poslovanju Dječjeg vrtića Omiš te predložio Gradskom vijeću njegovo prihvaćanje.
Pisani materijal uz ovu točku dostavljen je svim članovima Vijeća.
Ela Ćoso, ravnateljica Dječjeg vrtića Omiš izvijestila je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA prihvaćeno

I Z V J E Š Ć E
o radu i financijskom poslovanju Dječjeg vrtića Omiša
sa tekstom kao u prilogu ovog zapisnika oznake KLASA:601-01/26-01/07, URBROJ:2181-7-04/1-26-3.

Ad 25/
PRIJEDLOG PRAVILA O NAČINU I UVJETIMA 
SUDJELOVANJA RODITELJA U CIJENI PROGRAMA DJEČJIH VRTIĆA I JASLICA

Gradonačelnik je dostavio prijedlog Pravila o načinu i uvjetima sudjelovanja roditelja u cijeni programa Dječjih vrtića i jaslica te predložio Gradskom vijeću njihov donošenje.
Pisani materijal uz ovu točku dostavljen je svim članovima Vijeća.
Ela Ćoso, ravnateljica Dječjeg vrtića Omiš, izvijestila je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da su jednoglasno sa 11 glasova ZA donijeta
P R A V I L A
o načinu i uvjetima sudjelovanja roditelja u cijeni programa dječjih vrtića i jaslica
sa tekstom kao u prilogu ovog zapisnika oznake KLASA:601-01/26-01/06, URBROJ:2181-7-04/1-26-2.

Ad 24/
PRIJEDLOG ODLUKE
 O NAČINU OSTVARIVANJA PREDNOSTI PRI UPISU DJECE U DJEČJI VRTIĆ OMIŠ

Gradonačelnik je dostavio prijedlog Odluke o načinu ostvarivanja prednosti pri upisu djece u Dječji vrtić Omiš te predložio Gradskom vijeću njezino donošene.
Pisani materijal uz ovu točku dostavljen je svim članovima Vijeća.
Ela Ćoso, ravnateljica Dječjeg vrtića Omiš, izvijestila je u ovom predmetu.
U otvorenoj raspravi sudjelovali su:

Ivan Bogdanović – čl. 5 stavak 8 – djeca čiji su roditelji osobe s invaliditetom, odnosno da su roditelji upisani u Registar osoba s invaliditetom – ima li neka klasifikacija (1. do 4. skupina)?
Vidi da  se dobiva 5 bodova, no da li se dobiva 5 bodova za svakog roditelja (ako su oba roditelja osobe s invaliditetom) ili ne?
Svakako predlaže da u slučaju da su oba roditelja osobe  s invaliditetom da dijete dobiva po 5 bodova za svakog roditelja.

Gradonačelnik – predlagatelj prihvaća prijedlog vijećnika Bogdanovića da se za svakog roditelj sa invaliditetom dobije po 5 bodova.

Denis Dujmović – troje i više djece (3 boda više), treba li tu nešto rangirati, nije isto ima li obitelj troje ili šestero djece.

Ela Ćoso – smatra da su to roditelji koji su jako puno dobili odlukom Gradskog vijeća, mišljenja je d je o toj odluci trebalo malu dublje razmisliti jer u njoj ima dosta diskriminacije za ostale roditelje. Dob od 26 godina do koje se računa dijete. To su ljudi koji već imaju svoje vlastite obitelji, djecu….i o tome je trebalo voditi računa. 106 roditelja koji su se odazvali anketi (a to sigurno nije konačan broj) to je u cijeni koštanja bruto milijun eura.

Karlo Vukasović – radi se o demografskoj mjeri, a što se tiče dobi od 26 godina to je samo za djecu koja su na redovnom školovanju.

Neda Perišić – ne bi rekla da su roditelji sa šestero djece povlašteni, očito svari gledamo iz različitih perspektiva, a u većini slučajeva oba roditelja su zaposlena.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14 glasova ZA donijeta

O D L U K A
o načinu ostvarivanja prednosti pri upisu djece u Dječji vrtić Omiš
sa tekstom kao u prilogu ovog zapisnika oznake KLASA: 601-01/26-01/04, URBROJ:2181-7-04/1-26-2.

Ad 26/
PRIJEDLOG SUGLASNOSTI 
NA PRAVILNIK O UPISU I MJERILIMA UPISA DJECE U DJEČJI VRTIĆ OMIŠ

Gradonačelnik je dostavio prijedlog suglasnosti na Pravilnik o upisu i mjerilima upisa djece u Dječji vrtić Omiš te predložio Gradskom vijeću njihov donošenje.
Pisani materijal uz ovu točku dostavljen je svim članovima Vijeća.
Ela Ćoso, ravnateljica Dječjeg vrtića Omiš, izvijestila je u ovom predmetu.
U otvorenoj raspravi sudjelovali su:

Neda Perišić – slaže se sa mogućnošću dodatnog provjeravanja zaposlenosti roditelja, no može se dogoditi da neto  iznenadno ostane bez posla…..

Ela Ćoso – bitno je da se vrtić o takvim situacijama obavijesti na vrijeme pa da se takve situacije zajednički riješe na Upravnom vijeću vrtića. To nikako ne znači da će dijete automatski biti ispisano iz vrtića.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

S U G L A S N O S T
na Pravilnik o upisu i mjerilima upisa djece u Dječji vrtić Omiš
sa tekstom kao u prilogu ovog zapisnika oznake KLASA: 601-01/26-01/06, URBROJ:2181-7-04/1-26-4.

Ad 19/
IZVJEŠĆE O RADU I FINANCIJSKOM POSLOVANJU CENTRA ZA KULTURU OMIŠ ZA 2025.G.

Gradonačelnik je dostavio Izvješće o radu i financijskom poslovanju Centra za kulturu Omiš za 2025. godinu te predložio Gradskom vijeću njegovo prihvaćanje.
Pisani materijal uz ovu točku dostavljen je svim članovima Vijeća.
Petar Buljević, ravnatelj Centra za kulturu izvijestio je u ovom predmetu.
U otvorenoj raspravi sudjelovali su:

Gradonačelnik – koliko je ukupno događanja organizirao CZK Omiš?

Petar Buljević – ukupno se rado o 230 događanja godišnje.

Miljenko Vukasović – CZK je za omišku kulturu napravio „tri koplja“ unaprijed, ovo je najsjajniji kadar kojega smo 2013.g dobili, čestita na tome.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA prihvaćeno

I Z V J E Š Ć E
o radu i financijskom poslovanju Centra za kulturu Omiš za 2025.g
sa tekstom kao u prilogu ovog zapisnika oznake KLASA:611-08/26-01/07, URBROJ:2181-7-04/1-26-3.

Ad 20/
IZVJEŠĆE O RADU I FINANCIJSKOM POSLOVANJU GRADSKE KNJIŽNICE OMIŠ ZA 2025.G.

Gradonačelnik je dostavio Izvješće o radu i financijskom poslovanju Gradske knjižnice Omiš za 2025. godinu te predložio Gradskom vijeću njegovo prihvaćanje.
Pisani materijal uz ovu točku dostavljen je svim članovima Vijeća.
Svjetlana Buljević, ravnateljica Gradske knjižnice Omiš izvijestila je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA  prihvaćeno

I Z V J E Š Ć E
o radu i financijskom poslovanju Gradske knjižnice Omiš za 2025. godinu
sa tekstom kao u prilogu ovog zapisnika oznake KLASA:611-04/26-01/02, URBROJ:2181-7-04/1-26-4.
Ad 21/
IZVJEŠĆE O RADU I FINANCIJSKOM POSLOVANJU GRADSKOG MUZEJA OMIŠ ZA 2025.G.

Gradonačelnik je dostavio Izvješće o radu i financijskom poslovanju Gradskog muzeja Omiš za 2025. godinu te predložio Gradskom vijeću njegovo prihvaćanje.
Pisani materijal uz ovu točku dostavljen je svim članovima Vijeća.
Angela Tabak, ravnateljica Gradskog muzeja Omiš izvijestila je u ovom predmetu.
U otvorenoj raspravi sudjelovali su:

Denis Dujmović – u izlaganju prof. Vinka Gale i predstavljanu rodoslovlja Omiša i Stanića zabilježio je da se u Zadru čuva arhivska građa za vrijeme dok je Omiš bio pod mletačkom upravom. Radi se o 177 kutija omiških providura, niti jedna nije otvorena, ništa nije istraženo..
Može li grad izdvojiti neka sredstva kako bi se moglo raditi na toj vrijednog arhivskoj građi?

Angela Tabak – don Slavko Kovačić kaže da je istražio 1/5 toga sadržaja, sve ostalo čeka na naš rad. 2023.g. predložila je osnivanje posebnog odjela sa stručnim kadrom koji će postati centar izučavanja spomenute arhivske građe koja ima i nacionalni značaj.

Gradonačelnik – za ovo ćemo očito trebati imati novu stavku u slijedećem proračunu.

Denis Dujmović -  poslao je dopis vezano za most u Zvečanju a nije dobio nikakav odgovor?
Treba razmisliti o proglašenju kulturnog dobra. Ipak je taj most u to vrijeme bio jedina veza, lučni most…

Angela Tabak – nije ništa dobila, očito je problem sa mail adresom, moli poslati na novu adresu. 

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14 glasova ZA prihvaćeno

I Z V J E Š Ć E
o radu i financijskom poslovanju Gradskog muzeja Omiš za 2025.g.
sa tekstom kao u prilogu ovog zapisnika oznake KLASA:611-05/26-01/02, URBROJ:2181-7-04/1-26-3.


Ad 27/
IZVJEŠĆE O RADU
 I FINANCIJSKOM POSLOVANJU FESTIVALA DALMATINSKIH KLAPA OMIŠ

Gradonačelnik je dostavio Izvješće o radu i financijskom poslovanju Festivala dalmatinskih klapa Omiš, te predložio Gradskom vijeću  njegovo prihvaćanje.
Pisani materijal uz ovu točku dostavljen je svim članovima Vijeća.
Mijo Stanić, ravnatelj Festivala dalmatinskih klapa Omiš izvijestio je u ovom predmetu.
U otvorenoj raspravi sudjelovali su:

Denis Dujmović –  od Ministarstva kulture i medija, u sklopu programa zaštite i očuvanja nepokretnih kulturnih dobara FDK je dobio iznos 200.000,00 €za konstrukcijsku i građevinsku sanaciju zgrade u vlasništvu FDK Omiš te je u tijeku izvođenje radova na predmetnoj nekretnini.
Koji je točan datum kada su sredstva dodijeljena i datum do kojeg utrošena
sredstva treba iskoristiti. Ujedno traži  dostavu projektnu dokumentaciju za
navedeni zahvat, troškovnike i dokumentaciju iz postupka o nadmetanju te odluku o odabiru
najpovoljnije ponude, kao i ugovor o izvođenju radova – pisani odgovor.

Mijo Stanić – prošle godine je raspisana javna nabava na koju se javio samo jedan ponuditelj te smo ju poništiti. Iza toga je imao prometnu nesreću pa je drugi poziv raspisan tek u 10. mjesecu 2025.g. na koji su se javile 3 tvrtke. Odabrana je tvrtka MAR, radovi su krenuli i do 6. mjeseca će jedan dio radova biti gotov. Onda ide prekid radi zabrane radova i nastavak na jesen.

Dunja Kadrić – samo želi ponoviti – 4 izlagatelja naših javnih ustanova, svi su rekli da će skratiti svoja izlaganja – ovoliki broj točaka dnevnog reda ne možemo kvalitetno proći.
Ove godine je 60. jubilarni FDK pa stoga misli da ova tema zaslužuje malo više pažnje.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14 glasova ZA prihvaćeno

I Z V J E Š Ć E
o radu i financijskom poslovanju Festivala dalmatinskih klapa Omiš
sa tekstom kao u prilogu ovog zapisnika oznake KLASA:402-04/26-01/07, urbroj:2181-7-04/1-26-8.

Ad 28/
IZVJEŠĆE O RADU I FINANCIJSKOM POSLOVANJU OSNOVNE GLAZBENE ŠKOLE 
LOVRO PL. MATAČIĆ OMIŠ ZA 2025.G.

Gradonačelnik je dostavio Izvješće o radu i financijskom poslovanju Osnovne glazbene škole Lovro pl. Matačić Omiš, te predložio Gradskom vijeću  njegovo prihvaćanje.
Pisani materijal uz ovu točku dostavljen je svim članovima Vijeća.
Davor Jelavić Šako, OGŠ Lovro pl. Matačić Omiš izvijestio je u ovom predmetu.
U otvorenoj raspravi sudjelovali su:

Gradonačelnik – nabrojano je jako puno događanja, ima li možda zbornik, na nekom plakatu ili nešto slično?

Davor Jelavić Šako – neka događanja su na plakatu za Dan Grada, uglavnom parcijalno su nabrojana događanja.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14 glasova ZA prihvaćeno

I Z V J E ŠĆ E o
radu i financijskom poslovanju Osnovne glazbene škole Lovro pl. Matačić Omiš za 2025.g
sa tekstom kao u prilogu ovog zapisnika oznake: KLASA:602-01/26-01/04, URBROJ:2181-7-04/1-26-4.
Ad 29/
PRIJEDLOG ODLUKE O DAVANJU PRETHODNE SUGLASNOSTI 
NA ODLUKU O IZNOSU PARTICIPACIJE I CIJENI OBRAZOVANJA ZA ŠKOLSKU GODINU 2026./2027. OSNOVNE ŠKOLE LOVRO PL. MATAČIĆ OMIŠ

Gradonačelnik je dostavio prijedlog Odluke o davanju prethodne suglasnosti na Odluku o iznosu participacije i cijeni obrazovanja za školsku godinu 2026./2027. OGŠ Lovro pl. Matačić Omiš,  te predložio Gradskom vijeću njezino donošenje.
Pisani materijal uz ovu točku dostavljen je svim članovima Vijeća.
Davor Jelavić Šako, ravnatelj OGŠ Lovor pl. Matačić Omiš izvijestio je u ovom predmetu.
U otvorenoj raspravi sudjelovali su:

Ante Bulić – predlaže da se cijena u eurima zaokruži po uzoru na vrtiće.

Gradonačelnik – stav ove gradske uprave je da nećemo zaokruživati kako cijena za roditelje ne bi bila viša. Težimo da sve za djecu bude jeftinije ako ne i besplatno.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

O D L U K A
o davanju prethodne suglasnosti na Odluku o iznosu participacije i cijeni obrazovanja za školsku godinu 2026./2027. Osnovne škole Lovro pl. Matačić Omiš
sa tekstom kao u prilogu ovog zapisnika oznake KLASA: 602-01/26-01/04, URBROJ:2181-7-04/1-26-5.

Ad 30/
PRIJEDLOG ODLUKE O DAVANJU PRETHODNE SUGLASNOSTI NA ODLUKU O IZNOSU PARTICIPACIJE ZA 1. I 2. GODINU PREDŠKOLSKOG PROGRAMA ZA 2026./2027. GODINU OSNOVNE ŠKOLE LOVRO PL. MATAČIĆ OMIŠ

Gradonačelnik je dostavio prijedlog Odluke o davanju prethodne suglasnosti na Odluku o iznosu participacije za 1. i 2. godinu predškolskog programa za 2026./2027. godinu OGŠ Lovro pl. Matačić Omiš,  te predložio Gradskom vijeću njezino donošenje.
Pisani materijal uz ovu točku dostavljen je svim članovima Vijeća.
Davor Jelavić Šako, ravnatelj OGŠ Lovor pl. Matačić Omiš izvijestio je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA prihvaćena

O D L U K A
o davanju prethodne suglasnosti na Odluku o iznosu participacije za 1.i 2. godinu predškolskog programa za 2026./2027. godinu Osnovne škole Lovro pl. Matačić Omiš
sa tekstom kao u prilogu ovog zapisnika oznake KLASA: 602-01/26-01/04, URBROJ:2181-7-04/1-26-7.

Ad 10/
IZVJEŠĆE O 
OSTVARENJU PROGRAMA ODRŽAVANJA KOMUNALNE INFRASTRUKTURE ZA 2025.GODINU

Gradonačelnik je dostavio Izvješće o ostvarenju programa održavanja komunalne infrastrukture za 2025. godinu te predložio Gradskom vijeću njegovo prihvaćanje.
Pisani materijal uz ovu točku dostavljen je svim članovima Vijeća.
Stipe Žuljević - Mikas, pročelnik komunalnog odjela izvijestio je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA prihvaćeno
 
I Z V J E Š Ć E
o ostvarenju programa održavanja komunalne infrastrukture za 2025. godinu
sa tekstom kao u prilogu ovog zapisnika oznake KLASA:363-01/24-01/560, URBROJ:2181-7-05/1-26-2.
Ad 11/
IZVJEŠĆE O 
OSTVARENJU PROGRAMA GRAĐENJA KOMUNALNE INFRASTRUKTURE ZA 2025. GODINU

Gradonačelnik je dostavio Izvješće o ostvarenju programa građenja komunalne infrastrukture za 2025. godinu te predložio Gradskom vijeću njegovo prihvaćanje.
Pisani materijal uz ovu točku dostavljen je svim članovima Vijeća.
Stipe Žuljević - Mikas, pročelnik komunalnog odjela izvijestio je u ovom predmetu.
U otvorenoj raspravi sudjelovali su:

Denis Dujmović – u kojoj je fazi projekt - gradnja inkubatora za mlade poduzetnike u Seocima u zgradi bivše škole?

Stipe Žuljević – Mikas – svake godine na ovu proračunsku stavku stavimo 10-ak tisuća € za projekt, ako se pokaže potreba za gradnjom. Za sada nema nekog konkretnog plana gdje bi se to trebalo graditi.

Ivan Bogdanović – ova stavka je predviđena iz razloga ako bi se Županija i Grad Omiš dogovorili oko prenamjene škole u Socima pa da postoje inicijalna sredstva.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA prihvaćeno

I Z V J E Š Ć E
o ostvarenju programa građenja komunalne infrastrukture za 2025. godinu
sa tekstom kao u prilogu ovog zapisnika oznake KLASA: 363-01/24-01/559, URBROJ:2181-7-05/1-26-4.
Ad 12/
PRIJEDLOG IZMJENA I DOPUNA 
PROGRAMA ODRŽAVANJA KOMUNALNE INFRASTRUKTURE GRADA OMIŠA ZA 2026. GODINU

Gradonačelnik je dostavio prijedlog Izmjena i dopuna programa održavanja komunalne infrastrukture Grada Omiša za 2026. godinu te predložio Gradskom vijeću njihovo prihvaćanje.
Pisani materijal uz ovu točku dostavljen je svim članovima Vijeća.
Stipe Žuljević Mikas, pročelnik komunalnog odjela izvijestio je u ovom predmetu.
U otvorenoj raspravi sudjelovali su:

Denis Dujmović – nadstrešnica za čekanje autobusa na Priku – uklonjena je radi izgradnje rotora, no strašno da da djeca i stariji nemaju gdje stati i čekati autobus po kiši, pa pita kada će biti postavljena nova, kvalitetna, nadstrešnica (čekaonica) na Priku kao i na početnoj stanici busa?

Gradonačelnik – na svim autobusnim stajalištima u gradu će biti postavljene kvalitetne nadstrešnice.

Nakon zaključenja rasprave predsjedavatelj je prijedlog dao na glasovanje potom je utvrđeno da su sa 14 glasova ZA prihvaćene

I Z M J E N E  I  D O P U N E
Programa održavanja komunalne infrastrukture Grada Omiša za 2026. godinu
sa tekstom kao u prilogu ovog zapisnika oznake KLASA: 363-01/25-01/602  URBROJ: 2181-7-05/1-25-6
Ad 13/
PRIJEDLOG IZMJENA I DOPUNA 
PROGRAMA GRAĐENJA KOMUNALNE INFRASTRUKTURE GRADA OMIŠA ZA 2026. GODINU

Gradonačelnik je dostavio prijedlog Izmjena i dopuna programa građenja komunalne infrastrukture Grada Omiša za 2026. godinu te predložio Gradskom vijeću njihovo prihvaćanje.
Pisani materijal uz ovu točku dostavljen je svim članovima Vijeća.
Stipe Žuljević Mikas, pročelnik komunalnog odjela izvijestio je u ovom predmetu.
U otvorenoj raspravi sudjelovali su:

Nikola Tijardović – hoće li se do sezone uspjeti napraviti WC za osobe s invaliditetom na velikoj plaži?

Stipe Žuljević – Mikas – trebalo bi biti do sezone.

Denis Dujmović - javna rasvjeta u Seocima? U kojoj je fazi izvedivosti zgrada javne gradske uprave?

Mate Sovulj – Vlastit  pogon radi održavanje javne rasvjete, no ima jako puno zahtjeva za postavljanjem novih rasvjetnih tijela i to ide preko komunalnog odjela. Tu se naravno uključuje i HEP (zamjena drvenih stupova i sl). Tako da se rasvjeta u Seocima radi, ide svojim tijekom.

Stipe Žuljević – Mikas – za zgradu javne uprave izrađen je glavni projekt i predan je na ishođenje građevinske dozvole. Paralelno se radi i izvedbeni projekt koji je pri kraju.
Nakon toga ćemo biti spremni za pokretanje javne nabave.

Miljenko Vukasović – 100.000€  predviđenih za pomoćno nogometno igralište, hoćemo li imati priliku to i utrošiti ove godine?

Stipe Žuljević – Mikas – sada radimo postavljenje drenažnog sloja ispod umjetne trave. 
Već nekoliko godina radimo radove u okviru jednostavnih građevinskih radova za koje ne treba građevinska dozvola, a do okončanja sudskog spora.

Nakon zaključenja rasprave predsjedavatelj je prijedlog dao na glasovanje potom je utvrđeno da su jednoglasno sa 14 glasova ZA prihvaćene

I Z M J E N E  I  D O P U N E
Programa građenja komunalne infrastrukture Grada Omiša za 2026. godinu
sa tekstom kao u prilogu ovog zapisnika oznake KLASA: 363-01/245-01/601 URBROJ: 2181-7-05/1-25-6
Ad 15/
PRIJEDLOZI ODLUKA O ODABIRU 
NAJPOVOLJNIJIH PONUDITELJA ZA DODJELU DOZVOLA ZA RAD NA POMORSKOM DOBRU

Gradonačelnik je dostavio prijedloge Odluka o odabiru najpovoljnijih ponuditelja za dodjelu dozvola za rad na pomorskom dobru te predložio Gradskom vijeću njihovo prihvaćanje.
Pisani materijal uz ovu točku dostavljen je svim članovima Vijeća.
Mate Ribičić voditelj odsjeka za urbanizam i prostorno uređenje izvijestio je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14 glasova ZA donijeta

O D L U K A
o odabiru najpovoljnijih ponuditelja za dodjelu dozvola na pomorskom dobu
sa tekstom kao u prilogu ovog zapisnika oznake KLASA: Up/I 342-03/26-01/04, URBROJ:2181-7-05-03/3-26-2.

Ad 16/
PRIJEDLOG ODLUKE O 
UREĐENJU PROMETA NA RASKRIŽJU Ž6169 I L67129 U NASELJU KOSTANJE

Gradonačelnik je dostavio prijedlog Odluke o uređenju prometa na raskrižju Ž6169 i L67129 u naselju Kostanje te predložio Gradskom vijeću njezino donošenje.
Pisani materijal uz ovu točku dostavljen je svim članovima Vijeća.
Stipe Žuljević Mikas, pročelnik komunalnog odjela izvijestio je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14 glasova ZA donijeta

O D L U K A
o uređenju prometa na raskrižju Ž6169 i L67129 u naselju Kostanje
sa tekstom kao u prilogu ovog zapisnika oznake KLASA:340-01/25-01/208, URBROJ:2155/01-05-03/2-26-04.

Ad 17/
PRIJEDLOG ODLUKE 
O UREĐENJU PROMETA NA LOKALNOJ  CESTI OZNAKE LC67115 DUBRAVA-GATA

Gradonačelnik je dostavio prijedlog Odluke o uređenju prometa na lokalnoj cesti oznake LC67115 Dubrava-Gata te predložio Gradskom vijeću njezino donošenje.
Pisani materijal uz ovu točku dostavljen je svim članovima Vijeća.
Stipe Žuljević - Mikas, pročelnik komunalnog odjela izvijestio je u ovom predmetu.
U otvorenoj raspravi sudjelovali su:

Denis Dujmović – više puta je prolazio predmetnom cestom, na njoj su bile velike deformacije, cesta je vrlo uska, defakto jednosmjerna, pa bi ju trebalo i proširiti.

Teo Bulić – je li se ova Odluka radi u suradnji  MO Dubrava?

Stipe Žuljević – Mikas- naravno, uvijek radimo u suradnji s mjesnim odborima i prema njihovim inicijativama.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta
O D L U K A
o uređenju prometa na lokalnoj cesti oznake LC67115 Dubrava-Gata
sa tekstom kao u prilogu ovog zapisnika oznake KLASA:340-01/25-01/61, URBROJ:2155/01-05-03/2-26-04.

Ad 18/
PRIJEDLOG ODLUKE 
O ISPRAVCI POGREŠKE U ODLUCI O PRIVREMENOJ ZABRANI
 IZVOĐENJA GRAĐEVISNKIH RADOVA NA PODRUČJU GRADA OMIŠA ZA 2026.G.

Gradonačelnik je dostavio prijedlog Odluke o ispravci pogreške u Odluci o privremenoj zabrani izvođenja građevinskih radova na području Grada Omiša za 2026. godinu te predložio Gradskom vijeću njezino donošenje.
Pisani materijal uz ovu točku dostavljen je svim članovima Vijeća.
Zorica Terzić, voditeljica odsjeka za upravljanje javnim površinama i redarstvo, izvijestila je u ovom predmetu
U otvorenoj raspravi nitko  sudjelovao je:

Denis Dujmović – treba razmisliti o ranijem datumu početka zabrane radove u starom dijelu grada, a možemo promijeniti i Odluku o komunalnom redu.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

O D L U K A
o ispravci pogreške u Odluci o privremenoj zabrani izvođenja građevinskih radova na području Grada Omiša za 2026. godinu
sa tekstom kao u prilogu ovog zapisnika oznake KLASA:363-01/25-01/569, URBROJ:2181-7-05-01/1-26-8.

Ad 31/
PRIJEDLOG OPĆIH UVJETA UGOVORA O KORIŠTENJU JAVNIH PARKIRALIŠTA S NAPLATOM

Gradonačelnik je dostavio prijedlog Općih uvjeta ugovora o korištenju javnih parkirališta s naplatom te predložio Gradskom vijeću njihovo donošenje.
Pisani materijal uz ovu točku dostavljen je svim članovima Vijeća.
Mate Sovulj, upravitelj Vlastitog pogona izvijestio je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da su jednoglasno sa  14 glasova ZA donijeti

O P Ć I  U V J E T I
Ugovora o korištenju javnih parkirališta s naplatom
sa tekstom kao u prilogu ovog zapisnika oznake KLASA:363-01/26-04/05, URBROJ:2181-7-06/1-26-1.

Ad 32/
PRIJEDLOG ODLUKE 
O PARKIRNIM ZONAMA I VREMENSKOM OGRANIČENJU TRAJANJA PARKIRANJA, VISINI NAKNADE ZA PARKIRANJE I VREMENU NAPLATE NA JAVNIH PARKIRALIŠTIMA GRADA OMIŠA

Gradonačelnik je dostavio prijedlog Odluke o parkirnim zonama i vremenskom ograničenju trajanja parkiranja, visini naknade za parkiranje i vremenu naplate na javnim parkiralištima Grada Omiša te predložio Gradskom vijeću njezino donošenje.
Pisani materijal uz ovu točku dostavljen je svim članovima Vijeća.
Mate Sovulj, upravitelj Vlastitog pogona izvijestio je u ovom predmetu.
U otvorenoj raspravi sudjelovali su:

Dunja Kadrić – cijena parkiranja od 5€ po satu ,prošle godine je bila 4€a pretprošle 2€.
Svakodnevno se apelira na se cijene u turizmu ne povećavaju, no cijene javnih usluga stalno rastu. Imamo povećanje od 25% u godinu dana, a duplo u odnosu na prije 3 godine.
Ovo je idealan poligon za sve one medije koji će (kao i prošle godine) napisati da Omiš ima najskuplji parking i to nam zaista nije dobra reklama. Koliko proračun više uprihodi sa ovim povećanjem?

Mate Sovulj – radi se o 50 parkirnih mjesta u odnosu na 3000 mjesta gdje je cijena manja.
Sa ovim povećanjem cijene prihod bi trebao biti  oko 100.000€ veći, to su značajna sredstva.
Popunjenost tih mjesta je 90%.

Gradonačelnik – radi se o elitnim mjestima uz plažu, u hladu… ona su stalno puna. 
Najbolja mjesta se moraju i naplatiti, a uvijek mogu parkirati gdje je jeftinije. 
Što se tiče novinskih napisa, toga će uvijek biti, a možemo ih i demantirati.

Dunja Kadrić – kamperi 7€ po satu – mišljenja je da treba uvesti vremensko ograničenje za njih, a ne da tu kampiraju, za to imamo kamp.

Mate Sovulj – nitko od kampera neće na parkingu biti 24 sata, jer 24*7€ je skuplje nego da boravi u kampu, a ne smiju niti izvaditi stol, nemaju mogućnost priključka na struju, vodu, radi se samo o parkiranju.

Dunja Kadrić – u Omiš dolazi ogroman broj autobusa na jednodnevne izlete. Parkiranje je predviđeno kod gradske sportske dvorane Ribnjak. Moli tu informaciju napismeno, kolika je cijena jer agencije treba o tome službeno obavijestiti.
No pitanje ostaje gdje će oni moći iskrcati goste? Imamo li prostor u gradu za kojega možemo reći da se tu mogu i smiju iskrcavati gosti? Mogu li ući na veliki parking, zadržavanje 15-20 minuta za iskrcaj i ukrcaj gostiju?

Mate Sovulj – tamo gdje i 60-ka iskrcava svoje putnike.

Teo Bulić – više od 3 minute se na autobusnim stajalištima ne smije zadržavati.

Gradonačelnik – o ovom problemu moramo razmisliti, ovog trena nema odgovor na to pitanje. Na veliki parking autobusi ne mogu uopće proći.

Dominik Grebenar – iz rasprave se onda da zaključiti da gosti koji nam dolaze autobusima nam i ne trebaju, kada ne možemo iznaći rješenje za njihov ukrcaj i iskrcaj.
Zalaže se za to da cijena parkinga za sve građane treba biti ista.

Miljenko Vukasović – ne slaže se da idejom da za sve građane treba biti ista cijena parkiranja jer primjerice stanari na Priku, Vrilu, nemaju gdje drugdje parkirati nego oko svojih zgrada, to je njihov životni prostor… a  netko tko dolazi iz okolnih mjesta može zimi besplatno parkirati na velikom parkingu, a ljeti u 2. parkirnoj zoni po cijeni 10€ mjesečno. Tko god radi u gradskoj jezgri ima pravo na povlaštenu kartu.

Gradonačelnik – neprihvatljiva mu je ideja podizanja 40% cijenu onima koji nemaju gdje parkirati  (stanarima).

Denis Dujmović – mišljenja je da povlaštenu kartu treba ograničiti prema zoni u kojoj osoba i živi (osim velikog parkinga i područja oko dvorane Ribnjak).

Miljenko Vukasović – to je onda prijedlog za tri parkirne zone? Moguće je i takvo rješenje…

Denis Dujmović - nepostojanje autobusnog kolodvora (barem tri perona) – to je greška koja će se pokazati, a upravo zbog turista koji dolaze u grad.

Ante Bulić – može reći da se na Vrilu uglavnom može pronaći parking, čak i ljeti. 
Ne može se govoriti „o segregaciji“ građana po pitanju plaćanja mjesečne, povlaštene karte.

Nikola Tijardović – je li Odlukom predviđeno vremensko ograničenje na mjestima za invalide, što je već nekoliko puta tražio?

Mate Sovulj – ovom Odlukom to ne može biti predviđeno, to se treba donijeti u odluci o uređenju prometa na području Grada Omiša.

Dunja Kadrić- gospođa  iz URBOS-a je pri svom izlaganju rekla da na ruglo od kolodvora na treba u centru grada, kolodvor ne mora nužno biti ruglo, može se lijepo dizajnirati, no kolodvor u centru grada je nužna potreba.

Gradonačelnik – temu kolodvora smo više puta razmatrali, mi smatramo ovo rješenje dobrim, stari kolodvor je bio čisti gubitak, ni jedan jedini ugovor s prijevoznicima nije imao. Mi na žalost nemamo toliko prostora u centru grada da bismo ga mogli dati za autobusni kolodvor.

Teo Bulić – što se tiče turističkih autobusa, može se primjeniti model koji funkcionira u Dubrovniku, 15 minuta zaustavljanja na Pilama, samo ukrcaj i iskrcaj.. a lokaciju za to moramo pronaći, kad već nemamo kolodvor.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 12 glasova ZA i 2 glasa PROTIV donijeta

O D L U K A
o parkirnim zonama i vremenskom ograničenju trajanja parkiranja, visini naknade za parkiranje i vremenu naplate na javnim parkiralištima Grada Omiša
sa tekstom ako u prilogu ovog zapisnika oznake KLASA:363-01/26-04/05, URBROJ:2181-7-06/1-26-1.

Ad 33/
PRIJEDLOZI ZA DODJELU JAVNIH PRIZNANJA GRADA OMIŠA ZA 2025. GODINU

1. Nagrada Grada Omiša za životno djelo Vinku Gali
2. Nagrada Grada Omiša za životno djelo Jozi Novakoviću Bepu
3. Osobna nagrada Grada Omiša Josipu Tafri
4. Skupna nagrada grada Omiša Košarkaškom klubu Omiš – Čagalj tours
5. Plaketa grada Omiša Stipi Božinoviću Mađoru
6. Plaketa Grada Omiša Veljku Kusanoviću
7. Plaketa Grada Omiša Jagodi Gojsalić
8. Plaketa Grada Omiša Dosi Beović
9. Plaketa Grada Omiša Radnoj skupini Festivala dalmatinskih klapa Omiš

Odbor za izbor i imenovanja dostavio je prijedloge za dobitnike javnih priznanja Grada Omiša. Gradonačelnik je podržao prijedlog Odbora za izbor i imenovanja te predložio Gradskom vijeću njihovo prihvaćanje.
Pisani materijalu uz ovu točku dostavljen je svim članovima Vijeća.
Miljenko Vukasović, predsjednik Odbora za izbor i imenovanja izvijestio je u ovom predmetu.
O prijedlozima se pojedinačno raspravljalo i glasovalo kako slijedi:

19.1. nakon zaključenja rasprave u kojoj nitko nije sudjelovao, jednoglasno sa  glasova ZA je donijeta
O D L U K A
kojom se dodjeljuje nagrada Grada Omiša za životno djelo za 2025. godinu Vinku Gali,prof.
za dugogodišnji predani rad u srednjoškolskom odgoju i obrazovanju, postignuća ostvarena u radu s učenicima te izniman doprinos očuvanje kulturne i povijesne baštine Grada Omiša kroz istraživanje, prikupljanje i objavljivanje povijesnih zapisa i rodoslovlja omiškoga kraja.

19.2. nakon zaključenja rasprave u kojoj nitko nije sudjelovao, jednoglasno sa  glasova ZA je donijeta
O D L U K A
kojom se  dodjeljuje nagrada Grada Omiša za životno djelo za 2025. godinu Jozi Novakoviću Bepu za izniman doprinos u proučavanju, dokumentiranju i objavljivanju pisane baštine                    s područja povijesne Poljičke kneževine posljednjih gotovo pedeset godina i                                   hvalevrijedno nastojanje da se arhivska baština Poljica otrgne propadanju i zaboravu.

19.3. nakon zaključenja rasprave u kojoj nitko nije sudjelovao, jednoglasno sa  glasova ZA je donijeta
O D L U K A
kojom se dodjeljuje osobna nagrada Grada Omiša Josipu Tafri, za ostvarene vrhunske sportske uspjehe u 2025. godini, a posebno za osvajanje naslova svjetskog viceprvaka - srebrne medalje na Svjetskom prvenstvu klase ILCA 6 i  osvojene dvije europske zlatne medalje u seniorskoj i U-21 konkurenciji te izniman doprinos ugledu i promicanju sportskih vrijednosti.

19.4. nakon zaključenja rasprave u kojoj nitko nije sudjelovao, jednoglasno sa  glasova ZA je donijeta
O D L U K A
kojom se dodjeljuje skupna nagrada Grada Omiša Košarkaškom klubu Omiš – Čagalj tours
za ostvarene sportske uspjehe u 2025. godini, a posebno za izradu monografije                  “Omiš tvrđava košarke” te ostvareni najveći uspjeh kluba, pobjedom protiv kluba                       iz Premijer lige i izborenom završnicom Kupa Krešimira Ćosića, ulazak među osam najboljih košarkaških ekipa u Hrvatskoj.

19.5. nakon zaključenja rasprave u kojoj nitko nije sudjelovao, jednoglasno sa  glasova ZA je donijeta
O D L U K A
kojom se dodjeljuje plaketa Grada Omiša Stipi Božinoviću Mađoru, prof. za predanost, viziju i iznimne doprinose razvoju obrazovnog sustava, sportskih aktivnosti te društvenom i kulturnom životu područja Gornjih Poljica, kojima je unaprijedio obrazovne i infrastrukturne uvjete škole Gornja Poljica, obogatio kulturnu ponudu učenicima i široj lokalnoj zajednici, inicirao niz različitih infrastrukturnih projekata koji su izravno utjecali na poboljšanje kvalitete života stanovnika Gornjih Poljica te pridonio povezivanju i jačanju zavičajnih i nacionalnih vrijednosti.

19.6.  nakon zaključenja rasprave u kojoj nitko nije sudjelovao, jednoglasno sa  glasova ZA je donijeta

O D L U K A
kojom se dodjeljuje plaketa Grada Omiša Veljku Kusanoviću, za šezdeset godina neprekidnog predanog djelovanja u Gradskoj glazbi Omiš, izniman doprinos očuvanju i promicanju glazbene tradicije i kulturnog identiteta grada Omiša te trajni utjecaj na mlađe naraštaje omiških glazbara.

19.7. nakon zaključenja rasprave u kojoj nitko nije sudjelovao, jednoglasno sa  glasova ZA je donijeta
O D L U K A
kojom se dodjeljuje plaketa Grada Omiša Jagodi Gojsalić, za izniman doprinos razvoju obrtništva i dugogodišnji predan rad na očuvanju tradicije, kroz kontinuirano pružanje podrške sugrađanima u svim važnim životnim događajima, povezujući cvjećarsku djelatnost s lokalnom zajednicom, kulturnim manifestacijama i društvenim životom grada .

19.8. nakon zaključenja rasprave u kojoj nitko nije sudjelovao, jednoglasno sa  glasova ZA je donijeta
O D L U K A
kojom se dodjeljuje plaketa Grada Omiša Dosi Beović za izniman dugogodišnji doprinos radu Udruge Agape i nesebičan volonterski rad u pružanju pomoći i podrške njezinim članovima, osobito kroz provedbu šivačkih radionica, čime je doprinijela osnaživanju i afirmaciji osoba  s invaliditetom  kao ravnopravnih članova društva te promicanju važnosti volonterstva,                          solidarnosti i humanosti u lokalnoj zajednici.

19.9. nakon zaključenja rasprave u kojoj nitko nije sudjelovao, jednoglasno sa  glasova ZA je donijeta

O D L U K A
kojom se dodjeljuje plaketa Grada Omiša Radnoj skupini Festivala dalmatinskih klapa Omiš za izniman doprinos očuvanju baštine i tradicije, kroz nesebičan trud i rad uložen u logističku i tehničku podršku realizaciji Festivala dalmatinskih klapa Omiš.

Ad 34/
PRIJEDLOG ZA IMENOVANJE SUCA POROTNIKA OPĆINSKOG SUDA U SPLITU

Odbor za izbor i imenovanja dostavio je prijedlog za imenovanje suca porotnika Općinskog suda u Splitu.
Gradonačelnik je podržao prijedlog Odbora za izbor i imenovanja te predložio Gradskom vijeću njihovo prihvaćanje.
Pisani materijalu uz ovu točku dostavljen je svim članovima Vijeća.
Miljenko Vukasović, predsjednik Odbora za izbor i imenovanja izvijestio je u ovom predmetu.
U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa  glasova donijet

Z A K LJ U Č A K
o utvrđivanju prijedloga za imenovanje na dužnost suca porotnika
Općinskog suda u Splitu

I.
MARINA VUKOVIĆ BABIĆ predlaže se za imenovanje na dužnost suca porotnika Općinskog suda u Splitu.

II.
Ovaj prijedlog dostaviti će se Splitsko – dalmatinskoj županiji, Županijskoj skupštini radi daljnjeg postupanja.

Završeno u 22.00 sati
VODITELJICA ZAPISNIKA                                                      PREDSJEDNIK GRADSKOG VIJEĆA
Ružica Jerčić                                                                                     Karlo Vukasović

